
שינויים בתקציב 2010

היו"ר משה גפני:


אני פותח את ישיבת ועדת הכספים. על סדר היום שינויים בתקציב לשנת 2010.

בקשה מספר 54004 – עודפים, הרשות להגבלים עסקיים

ישעיהו בר דוד:


אלה עודפים מחויבים מהשנה הקודמת. כל סעיפי התפעול. יש התחייבויות משנה קודמת.

היו"ר משה גפני:


בכמה כסף מדובר?

ישעיהו בר דוד:


2,5 מיליון שקלים.

היו"ר משה גפני:


אנחנו מצביעים.

ה צ ב ע ה

בקשה מספר 54004 – אושרה פה אחד

פנייה מספר 96 – הרשות למלחמה בסמים

איריס יוגב:


אני ראש תחום תכנון ובקרה ברשות הלאומית למלחמה בסמים. התקציב שמאושר על ידי מוסדות ההחלטה של הרשות, 35 מיליון שקלים, מתוכם תקציב מדינה היום יש 10 מיליון שקלים ויש כאן בקשה לתוספת של 10 מיליון שקלים, על דעת האוצר ועל דעת המשרד לביטחון פנים.

היו"ר משה גפני:


מורידים מהאמרכלות של המשרד לביטחון פנים ונותנים לרשות הלאומית למלחמה בסמים.

איריס יוגב:


אכן.

היו"ר משה גפני:


אנחנו מצביעים.

ה צ ב ע ה

פנייה מספר 96 – אושרה פה אחד

פניות מספר 102 ו-104 –  מינהל אזרחי

ראובן פרנקוברג:


יש לנו כאן יותר מפנייה אחת. אני צריך לראות באיזה פנייה מדובר. זה שירות אזרחי, משרד ראש הממשלה, ולא אנחנו.

היו"ר משה גפני:


מה יש לך?

ראובן פרנקוברג:


יש לנו 18 מיליון שקלים.

קריאה:

הפנייה האחרונה.

ראובן פרנקוברג:


וחוץ מזה, יש לנו עודפים שמישהו ביקש רביזיה.

היו"ר משה גפני:


אנחנו מאשרים את כל העודפים. 

אמנון כהן:

לפעמים יש רביזיות. הן יישארו ברביזיה עד שלא יסתיימו העניינים. אם יסתיימו העניינים, הרביזיה תוסר אוטומטית. אני אפילו לא יודע של מי הרביזיה.

היו"ר משה גפני:


פנייה מספר 119 עד 121 – משרד הביטחון

יאיר אידר:


עוד כמה דקות כל הרפרנטים של האוצר יגיעו. הם בדרך. הרפרנט של הביטחון יגיע גם הוא והוא יסביר את זה. אני רפרנט המשרד לביטחון פנים ולכן אפשר להתחיל עם הפניות שלי בינתיים.

ראובן פרנקוברג:


אני חשב תיאום פעולות הממשלה בשטחים.

היו"ר משה גפני:


תסביר את הפנייה שלכם.

אמנון כהן:

18 מיליון ו-200 אלף שקלים.

ראובן פרנקוברג:


זה עיבוי כוח אדם. אחרי ויכוחים רבים עם האוצר במשך ארבע שנים שאני בתפקיד, סוף כל סוף הוא נתן לנו שליש ממה שביקשנו.

אמנון כהן:

מה ביקשתם?

ראובן פרנקוברג:


ביקשנו 80 עובדים. יש לנו עובדים בכל היחידות שלנו. יש לנו עובד אחד במשרד האוצר, עובד אחד באיכות הסביבה.

ציון פיניאן:

מה הם עושים?

ראובן פרנקוברג:


הם עושים את כל הפעילות השוטפת של המינהל האזרחי. הדגש שלנו כרגע והדגש של העובדים האלה הוא מה שנקרא קו כחול ואדמות סקר. אתם בטח מכירים את זה יותר טוב ממני ויודעים שיש אי סדר רב בין הקרקעות בכל אזור יהודה ושומרון. אנחנו מנסים לעשות סדר.

אורי אורבך:

יש בנייה לא חוקית?

ראובן פרנקוברג:


בנייה לא חוקית, זה טוב ויפה אם אתה יודע איפה גבול הישוב. אתה יודע שבהסדרים עשו במשך שנים מדידות לא מדויקות ואנחנו עכשיו מנסים לעשות פעולה של קו כחול כאשר הקו הכחול הוא שם הקוד כי עשו את המפות עם קו כחול מאוד עבה ולא יודעים איפה הקווים.

אמנון כהן:

כמה פקחים יוצאים מכאן להקפאה של החוק שנכנס?

ראובן פרנקוברג:


אפס. יש לנו יחידת פיקוח שעושה חלק גדול מהעבודה.

אמנון כהן:

כמה כסף מכאן הולך ליחידה הזאת?

ראובן פרנקוברג:


בערך מחצית הולך ליחידת הפיקוח אבל לא לפקחים. הפקחים כבר קיימים.

אמנון כהן:

לאיפה הולך הכסף?

ראובן פרנקוברג:


לאנשים שיושבים ועושים את המפות ועושים סיורים בשטח כדי לראות היכן בדיוק הקווים, כך שנדע מה הן  האדמות.

ציון פיניאן:

בקיצור, טליה ששון.

ראובן פרנקוברג:


בדיוק. כך נדע מה הן אדמות מדינה.

אמנון כהן:

עד היום אנחנו לא יודעים?

ראובן פרנקוברג:


אנחנו יודעים אבל לא במדויק.

אורי אורבך:

מה קרה עכשיו שלא היה לפני כן?

ראובן פרנקוברג:


האוצר סוף כל סוף השתכנע.

אמנון כהן:

אבל אנחנו עדיין לא משוכנעים.

היו"ר משה גפני:


מה אתם מציעים לעשות?

אמנון כהן:

נשמע את האוצר.

ראובן פרנקוברג:


הנה האוצר. 

היו"ר משה גפני:


נחכה לרפרנט. אני מאוד מודה לך.

אמנון כהן:

תסבירו לנו את הפנייה מספר  119 ו-121.

היו"ר משה גפני:


הגיעו נציגי האוצר ואני מציע שנלך לפי הסדר. רבותיי, אני הולך עכשיו לפי הסדר. אני מודה לכם על שבאתם בפגרה.

פנייה מספר 82 – שר החוץ

קריאה:

שינויים פנימיים שתפקידם לתקצב כמה פרוייקטים: האחד, 12 מיליון שקלים לפרוייקטים למיתוג ישראל ולקשרים עם הקהילות הנוצריות בחוץ לארץ. גם בעקבות עופרת יצוקה, הנושא של מיתוג ישראל באינטרנט ובכלי התקשורת. יש פרוייקט שמיועד לקשרים עם הקהילות הנוצריות בחוץ לארץ. עוד 4 מיליון שקלים בהתאם להסכמות אתנו לפיתוח ובינוי שלוש נציגויות. עוד 4 מיליון שקלים להשלמת תקציב בתערוכת אקספו בשנחאי ועוד 2 מיליון שקלים, חלקו של משרד החוץ כיושב ראש ארגון ה-ITF, שזה האינטרנשיונל טסק פור זה ריממברס אנד אדיוקיישן אוף זה הולוקוסט.

היו"ר משה גפני:


מה זה מיתוג עם קהילות נוצריות?

קריאה:

משרד החוץ מקיים קשרים קבועים עם קהילות נוצריות בחוץ לארץ.

היו"ר משה גפני:


זה משהו חדש?

קריאה:

אני לא יכול לומר כמה שנים זה כבר מתקיים, אבל זה מתקיים לפחות בשנה וחצי-שנתיים האחרונות. אני לא מחזיק אצלי כאן את פרטי הפרוייקט. מקיימים קשר רציף עם קהילות של נוצרים בחוץ לארץ.

היו"ר משה גפני:


איזה נוצרים?

אמנון כהן:

כדי ליצור אהדה.

היו"ר משה גפני:


איזה נוצרים? אוונגליסטים? 

קריאה:

סוג הנוצרים, אני לא יודע.

אלכס מילר:

בטוח עם אלה שתומכים בישראל.

אמנון כהן:

או להפך. פועלים לכך שהם יהיו תומכים.

היו"ר משה גפני:


אני לא הבנתי. אתה לא יודע להסביר לי?

קריאה:

לא את הפרוייקט עצמו.

היו"ר משה גפני:


אתה לא יודע כמה זמן זה פועל. אתה צריך להסביר לנו על מה מדובר.

קריאה:

אני יכול להביא יותר פרטים. אני לא מכיר את הפרוייקט הזה.

היו"ר משה גפני:


אני רוצה להבין. אני אגיד לך באמת ממה אני חושש. אני חושש מקהילות כאלה שהן קהילות מיסיונריות. אני בעד לעודד את האהבה לישראל כמה שאפשר יותר ובמצב שאנחנו מצויים בו היום, על אחת כמה וכמה. ציפיתי שאתה תגיד לי את הדברים כי זה דבר שהוא לא שיגרתי. אני רוצה לאשר את הפנייה הזאת, אבל תגיד את הפרטים.

קריאה:

אני מוכן להעביר את הפרטים. כרגע חסר לי בדיוק היקף הפעולה.

היו"ר משה גפני:


אתם רוצים לאשר את זה?

אמנון כהן:

לא. שילך ויביא את הפרטים.

אלכס מילר:

למה?

היו"ר משה גפני:


כי אני אבקש רביזיה. אני רוצה לדעת את הפרטים. אני רוצה לאשר אבל אני רוצה לקבל את הפרטים.

אמנון כהן:

בינתיים תתקשר.

היו"ר משה גפני:

פניות מספר 99 עד 101 – משרד התשתיות הלאומיות
אודי רמר:


הפנייה  נועדה לתקצב את פעילות מכוני המחקר, המכון הגיאולוגי והמכון הגיאו-פיסי. יש מהלך של איחוד מכוני המחקר והפנייה הזאת בעצם עושה שינויים פנימיים ומסדרת את התקציב בין המכונים האלה.


בנוסף יש כאן תקצוב של שני בני מיעוטים למשרד התשתיות הלאומיות במסגרת תוכנית העבודה ועל מנת להגיע ל-10 אחוזים בני מיעוטים בשירות הציבורי.

היו"ר משה גפני:


לא חרדים.

אודי רמר:


לא.

אמנון כהן:

אתם מיעוטים?

היו"ר משה גפני:


מה אנחנו? יש לך הגדרה? אנחנו מיעוטים שלא מתוקננים בחוק. יש מיעוטים שמתוקננים בחוק והיה צריך להביא להם אישור, אבל יש מיעוטים שלא מתוקננים בחוק.


אנחנו מצביעים.

ה צ ב ע ה

פניות מספר 99 עד 101 – אושרו פה אחד
פניות מספר 102 עד 104 – משרד ראש הממשלה, השירות האזרחי

קריאה:

הוא יצא להתקשר למשרד.

היו"ר משה גפני:


בסדר. נחזור לזה אחר כך.

פניות מספר 105 ו-106 – המשרד לביטחון פנים

יאיר אידר:


הפנייה נועדה לתגבר את התקציב הרגיל של המשרד לביטחון פנים בסך של 32 מיליון שקלים בהעברה מתקציב הפיתוח הרגיל ולבצע כל מיני שינויים פנימיים בתקציב המשרד.

היו"ר משה גפני:


זה גם פרוייקט של עיר ללא אלימות?

יאיר אידר:


יש כאן תוספת של עיר ללא אלימות של 18,5 מיליון שקלים.

היו"ר משה גפני:


אני מבקש לקבל את רשימת הערים בהן מדובר.

יאיר אידר:


זאת רשימה מאוד גדולה. יש הרחבה של הפרוייקט מ-12 רשויות ל-79 רשויות ברחבי הארץ. רשימה מלאה, אני יכול לבקש.

היו"ר משה גפני:


אני רוצה רשימה לפני שאני מאשר את זה.

יאיר אידר:


זה ייקח קצת זמן להעביר אותה. אני יכול להעביר לך אותה אחרי הצהרים.

היו"ר משה גפני:


בסדר. אנחנו בשבוע הבא גם נאשר. אני רוצה את הרשימה.

יאיר אידר:


אין בעיה.

היו"ר משה גפני:


למיטב ידיעתי בעיר ללא אלימות אין אף ישוב חרדי.

אמנון כהן:

כי אין שם אלימות.

היו"ר משה גפני:


אני אומר לך שיש.

אמנון כהן:

אצל חרדים אין אלימות.

היו"ר משה גפני:


יש.  אני רוצה את הרשימה. אני יכול לקבל את הרשימה? מותר לי? דיברתי עם מנכ"ל המשרד לביטחון פנים והסיפור הוא לא סיפור פשוט. שאלתי אתמול את חבר הכנסת ליצמן שמופיע בישיבות הממשלה. הממשלה קיבלה החלטה על העניין הזה ויש בעיה. אף עיר חרדית לא נמצאת בין הערים. בערים החרדיות יש אלימות. מה זה אין אלימות? אני גר בעיר חרדית היום, פעם לא גרתי, ויש אלימות. מגיעים אנשים, וצריך לטפל בעניין הזה. הממשלה קיבלה החלטה על עיר ללא אלימות שלא מתאימה בכלל לישובים החרדים. המשרד היה צריך להביא תוכנית והמנכ"ל של המשרד באמת רוצה לעשות את זה. השר אהרונוביץ מגבה את העניין. אני רוצה לדעת את הרשימה.

יאיר אידר:


אין שום בעיה. אני אומר להם לשלוח את הרשימה למזכירות הוועדה.

היו"ר משה גפני:


כן. יש בעיה אמיתית.

אמנון כהן:

בסדר. קיבלנו.

היו"ר משה גפני:

פניות 108 ו-109 – משרד הביטחון

עופר מרגלית:


הרפרנט לא נמצא אבל אני יכול להסביר. העברה של 3 מיליון שקלים לוועדת הבנות.

אמנון כהן:

מה זה?

עופר מרגלית:


לשם שכירת עורכי דין, שמאים, לבדוק את הקרקע. הם צריכים סכום התחלתי לוועדה לקראת התביעות העתידיות.

אמנון כהן:

זה לא לפקחים.

עופר מרגלית:


לא. זה לא קשור בכלל. בעקבות ההגבהה יהיו תביעות.

ציון פיניאן:

אלה פיצויים שלא יצא מהם כלום, זה נעשה בין חבר הכנסת דני דנון.

היו"ר משה גפני:


אבל זה לפיצויים. למה מיועד הכסף הזה? 3 מיליון שקלים, למה הם מיועדים?

עופר מרגלית:


לתחילת עבודה של הוועדה שאמורה לעסוק בפיצויים שיהיו לאנשים שיתבעו את המדינה.

היו"ר משה גפני:


לפיצויים יש כבר קריטריונים?

עופר מרגלית:


הוועדה רוצה לבנות אותם.

אורי אורבך:

אתם עובדים הפוך. קודם כל, מה עם המנגנון של הפיצויים עצמו? 

עופר מרגלית:


את זה הם רוצים להקים. לשם כך מיועדת הוועדה הזאת.

אורי אורבך:

למה מיועד הכסף הזה?

עופר מרגלית:


כי להקים את הוועדה. זה כסף ממש ראשוני.

היו"ר משה גפני:


רבותיי, לא מתקדמים כמו שצריך. אנחנו דיברנו על העניין הזה. יש לנו אפשרות עכשיו לשלוח אותם חזרה הביתה ולומר להם שיעשו הכל, אבל אז יאמרו לנו שהם רצו להתחיל אלא שאנחנו עיכבנו אותם. לכן אני בעד לאשר את הפנייה ולהמשיך את המאבק. אני אומר לך גם שאני מבקש כי אנשים הפסידו כסף ונקבע שהם יקבלו את הפיצויים. הוועדה דנה בזה, יש גם הצעת חוק, הממשלה עדיין לא דנה. אני בעד לאשר את זה עכשיו אבל אני מבקש דרכך להעביר את המסר ולומר שאני מבקש להתקדם עם העניין הזה במהירות. אנחנו גם נעקוב אחרי זה.


אנחנו מצביעים.

ה צ ב ע ה

פניות 108 ו-109 – אושרו פה אחד

אורי אורבך:

אני מבקש רביזיה.

היו"ר משה גפני:


חבר הכנסת אורי אורבך מבקש רביזיה. אני חושש שהם יאמרו שאנחנו אלה שמעכבים.

ציון פיניאן:

אני מצטרף לרביזיה.

היו"ר משה גפני:


בסדר. רביזיה גם של חבר הכנסת פיניאן.

פניות 110 ו-111 – משרד הפנים


הרפרנט לא כאן.

חזר הרפרנט של משרד החוץ. מה התשובות?

קריאה:

נאמר לי שעובדים על התוכנית. התוכנית פועלת קרוב לעשרים שנים
 ועיקרה חיזוק יכולת ההסברה של ישראל בקרב קהילות נוצריות בחוץ לארץ. למעשה השגרירויות בצפון אמריקה ובברית המועצות לשעבר מייצרות קשרים עם הקהילות האלה בתחילה כעידוד תיירות. מדובר בקהל יעד של נוצרים אוונגליסטים שאינם מיסיונרים, כך נמסר לי בהבטחה חד משמעית. הם מגיעים לארץ לפעילויות תיירות.

היו"ר משה גפני:


זה פרוייקט שנמשך כבר עשרים שנים.

קריאה:

עשרים שנים עד עכשיו.

היו"ר משה גפני:


אז מה הכסף שאתם מבקשים עכשיו?

אמנון כהן:

כל שנה תקציב נוסף.

קריאה:

הם ביקשו לעשות הסטה לאור ירידה של הפופולריות של ישראל בסקרים גם בצפון אמריקה וגם בברית המועצות לשעבר והם רוצים לחזק את הפעילות הזאת שהיא פעולה חשובה.

היו"ר משה גפני:


אבל זה פרוייקט של עשרים שנים.

קריאה:

כן. 

היו"ר משה גפני:


בסדר. אנחנו מצביעים.

ה צ ב ע ה

פנייה מספר 82 – אושרה פה אחד

פנייה מספר 112 – משרד החקלאות ופיתוח הכפר

דניאלה גרא:


הפנייה נועדה לבצע שינויים פנימיים  בתקציב משרד החקלאות ופיתוח הכפר על מנת להמיר משרות של עבודה בלתי צמיתה במשרות של שיא כוח אדם. מדובר בשינוי טכני, להפוך חודשי עבודה למשרות קבועות. יש כאן המרה של 158 משרות כאלה.

היו"ר משה גפני:


אני מבין שאין חרדים.

דניאלה גרא:


דיברנו על זה. יש חרדים.

היו"ר משה גפני:



לא במשרות האלה. אם יש, אני לא מאשר כי זה משהו חריג.

אורי אורבך:

זה במקום כוח אדם של עובדים קבועים?

דניאלה גרא:


היום הם כבר עובדים שם יותר מחמש שנים. יש כלל חדש שיצא, נוהל של נציבות שירות המדינה, שממיר אנשים שהיו מוגדרים כעובדים כאלה ועכשיו יוגדרו כשיא כוח אדם.

היו"ר משה גפני:


אנחנו מצביעים.

ה צ ב ע ה

פנייה מספר 112 – אושרה פה אחד

ציון פיניאן:

רביזיה.

היו"ר משה גפני:


רביזיה של חבר הכנסת ציון פיניאן.

ציון פיניאן:

שמנכ"ל משרד החקלאות יאות להיפגש עם הדייגים. אני כבר חודש וחצי רודף אחריו.

היו"ר משה גפני:


זה לא בסדר. עבורי זאת הפתעה. אם כן, גם אני ברביזיה.

ציון פיניאן:

חודש וחצי אני רודף אחריו.

אמנון כהן:

אתה רוצה שגם אני אצטרף לרביזיה?

היו"ר משה גפני:


למה לא? 


היה כאן שר החקלאות, היה דיון לגבי הנושא של הדייגים בטבריה. מנצלים את זה שאנחנו בפגרה. יש כאן חברי כנסת שעובדים.

אורי אורבך:

הוא כבר דג אותנו.

היו"ר משה גפני:

פנייה מספר 113 –
אודי רמר:


הפנייה נועדה לתקצב פיתוח פרוייקט של משרד הבינוי והשיכון בראש העין. בשלב א' מדובר בכ-2,000 יחידות דיור והשלבים הבאים הם עוד כ-7,000 יחידות דיור.

היו"ר משה גפני:


מה פתאום אתם מבקשים פנייה על זה?

אודי רמר:


זה פרוייקט חדש. זה לא מתוקצב. זה פרוייקט חדש לגמרי. האישורים הסטטוטוריים בגינו---

היו"ר משה גפני:


אם אני בונה שכונה בנתיבות, אתם מתקצבים אותי?

אודי רמר:


זה לא אתה. זה משרד הבינוי והשיכון.

היו"ר משה גפני:


את משרד הבינוי והשיכון מתקצבים במקרה כזה?

אודי רמר:


מתקצבים אותו בקדם מימון. אתה רואה שיש 14 מיליון שקלים קדם מימון ויש לך הרשאה להתחייב, שזה הוא חייב כדי לבצע את העבודות.

היו"ר משה גפני:


מי מבקש את הפנייה הזאת? ראש העיר? 

אודי רמר:


לא, משרד השיכון הוא הגורם המפתח. אני אסביר. משרד השיכון עושה את הפיתוח לשכונה חדשה והוא גובה כספים מקבלנים ועושה את הפיתוח. אלה לא כספי מדינה.

היו"ר משה גפני:


אתה רוצה לדבר עם השר לפני כן?

אמנון כהן:

על מה? הפנייה מבורכת. צריך לאשר אותה מהר כדי שיצאו לדרך.

אודי רמר:


אני אסביר עוד פעם. לא מדובר בכספי תקציב אלא מדובר בפרוייקט שמשרד השיכון מנהל מכספי קבלנים. אנחנו נותנים לו קדם מימון כדי שהוא יוכל להתחיל את העבודות עד גביית הכספים בגין השיווקים, קדם מימון שחוזר לאוצר המדינה. אלה הכל כספים של קבלנים ואזרחים שיבנו שם בנה ביתך.

היו"ר משה גפני:


אנחנו מצביעים.

ה צ ב ע ה

פנייה מספר 113 – אושרה פה אחד


אני מבקש רביזיה.

אמנון כהן:

עם מי ידבר כבודו? עם שר השיכון?

היו"ר משה גפני:


עם שר השיכון ועם ראש העיר.

פנייה מספר 119, 120 ו-121 –  משרד הביטחון

עופר מרגלית:


הפנייה נועדה לתגבר את תקציב מתאם הפעולות בשטחים בסך 18 מיליון ו-200 אלף שקלים עבור אכיפת תהליכי התכנון והבנייה באזור יהודה ושומרון וכן לתקצב את תקני העובדים החדשים.

היו"ר משה גפני:


אלה הפקחים?

עופר מרגלית:


כן.

היו"ר משה גפני:


על הקפאת הבנייה?

עופר מרגלית:


הם לא נועדים להקפאת הבנייה. התקצוב שלנו מופיע כאן בתקנה ספציפית.

אורי אורבך:

מי אחראי על הקפאת הבנייה? אני מתחיל להיות מודאג. לא מצאנו את זה אף פעם בסעיף כלשהו. יש החלטת ממשלה על הקפאת בנייה ואני לא מוצא לזה תקצוב. 

ציון פיניאן:

אבל דוחות הם מקבלים. צווי הריסה הם מקבלים.

אורי אורבך:

מאיזה מימון? יש איזו קופה קטנה ממנה מממנים את זה?

עופר מרגלית:


מדובר בעובדים ותיקים.

ציון פיניאן:

אדוני היושב ראש, הסעיף לא מובן ואני מבקש לא להצביע עליו.

היו"ר משה גפני:


אני מבין את מה שאתם מבקשים. זאת בקשה מאוד מכובדת אלא שאני רוצה אינפורמציה.

ציון פיניאן:

הנסתר רב יותר מהנגלה.

היו"ר משה גפני:


כן. אני רוצה לדעת בדיוק מה משרד הביטחון עושה. 

אורי אורבך:

עוד שאלה, גם בעניין ישיבות ההסדר יש איזה תקציב.

ציון פיניאן:

תקציב שמעכבים אותו בסך 6,4 מיליון שקלים.

אמנון כהן:

מי מעכב?

ציון פיניאן:

משרד הביטחון.

היו"ר משה גפני:


אני לא בטוח שלמשרד הביטחון כל כך חשוב תקציב של 18 מיליון ו-200 אלף שקלים. הוא ויתר על חצי מיליארד שקלים. אני מבקש לקבל פירוט יותר לגבי הנושא של הפקחים. אני רוצה לדעת מה מפקחים שם בבנייה, בהקפאת הבנייה, מה עם הפיצוי ואני רוצה דיווח בנושא הזה.

אורי אורבך:

גם לעניין ישיבות ההסדר.

היו"ר משה גפני:


בסדר. מבקש חבר הכנסת אורבך לגבי ישיבות ההסדר.

קריאה:

יש כאן מינהלת שירות אזרחי. עודפים. יישום חוק טל, מינהלת שירות אזרחי.

היו"ר משה גפני:


הרפרנט של משרד ראש הממשלה לא נמצא.

בקשה מספר 32005 – עודפים.

אורן משה:

 
התקציב תוקצב במקור לצורך סבסוד אוכלוסיות נזקקות. בשנת 2009 היו שידורי טלוויזיה בטכנולוגיה דיגיטלית וחוק הרשות השנייה קובע  שיינתן סיוע מהאוצר לרכישת ממירים כדי שאפשר יהיה לקלוט את השידור. התקציב הוקצב ולא נוצל ורוצים להעביר אותו.

אמנון כהן:

למה כל הנושא הדיגיטלי מוקפא?

אורן משה:


הוא לא מוקפא.

אמנון כהן:

הוא לא מתקדם.

אורן משה:


מקבלים בקשות ובודקים.

אמנון כהן:

שר התקשורת יודע על כך?

אורן משה:


כן. זה לא כסף של משרד התקשורת. זה לא מתקציב המשרד.

אורי אורבך:

לא הבנתי איך זה קשור לביטחון.

אורן משה:


זה לא קשור לביטחון. עברנו לנושא אחר.

היו"ר משה גפני:


זה נושא אחר. זה עודפים. זה לא בפניות.

אורן משה:


אלה עודפי תקציב לשנת 2009.

היו"ר משה גפני:


אנחנו מצביעים.

ה צ ב ע ה

בקשה מספר 32005 – אושרה פה אחוד
בקשה מספר 16002 – הוצאות חירום אזרחיות


אין רפרנט.


רבותיי, תודה רבה. הישיבה נעולה.

הישיבה ננעלה בשעה 13:00.
